# Valtionosuusjärjestelmä uudistuu vuoden 2015 alussa

Hallinnon ja aluekehityksen ministerityöryhmä (HALKE) vahvisti 3.5.2013 Valtionosuusuudistus 2015 -hankkeen pääperiaatteet jatkotyön pohjaksi. Valtionosuusjärjestelmän tarkoituksena on taata kuntien vastuulla olevien julkisten palvelujen järjestäminen ja rahoitus koko maassa.

* Nykyistä valtionosuusjärjestelmää on syystäkin pidetty monimutkaisena ja vanhentuneena. Nyt vahvistettujen pääperiaatteiden myötä uudesta järjestelmästä muodostuu kannustava ja selkeä. Tavoitteena on myös poistaa kuntaliitosten esteet, hallinto- ja kuntaministeri Henna Virkkunen totesi.

**Valtionosuusjärjestelmää yksinkertaistetaan ja selkeytetään**

Valtionosuusjärjestelmää yksinkertaistetaan vähentämällä merkittävästi laskentakriteerejä ja poistamalla kriteerien päällekkäisyyksiä. Nykyjärjestelmässä kriteereitä on lähes 50 ja osa niistä on päällekkäisiä. Valtionosuusjärjestelmän uudistaminen on osa hallituksen kuntauudistusta.

**Väestön ikärakenne ja sairastavuus ovat edelleen valtionosuuksien perusteena**

Valtionosuudet perustuvat jatkossakin merkittävästi kunnan väestön ikärakenteeseen ja sairastavuuteen. Kriteerien sisältöjä kuitenkin uudistetaan ja päivitetään.

**Uusi valtionosuusjärjestelmä on kuntaliitosneutraali**

Järjestelmän kannustavuutta lisätään siirtämällä painopistettä kustannusten tasauksesta tulojen tasaukseen. Nykyisessä järjestelmässä olevat määräytymisperusteiden porrastukset poistetaan, mikä osaltaan vähentää kuntaliitosten esteitä. Nykyinen taajamarakennekriteeri korvataan työpaikkaomavaraisuuskriteerillä. Vieraskielisten määräytymisperuste laajennetaan koskemaan koko väestöä.

**Kustannustenjaon tarkistus valtion ja kuntien välillä säilyy**

Kustannustenjaon tarkistuskäytäntö säilytetään osana järjestelmää. Tavoitteena on siirtyä kustannustenjaon tarkistuksessa nykyistä tiheämpään tarkistusajanjaksoon. Nykyisin tarkistus tehdään neljän vuoden välein. Myös vaihtoehdot toisen asteen koulutuksen rahoituksen uudistamisesta osana valtionosuusjärjestelmää selvitetään.

**Uusi järjestelmä otetaan käyttöön 2015**

Uusi järjestelmä otetaan käyttöön 2015. Kuntien välisten muutosten lieventämiseksi varaudutaan siirtymäaikaan.

Lisätietoja:
Selvitysmies Arno Miettinen, puh. 029 55 30440 ja 050-4133298
Kuntatalousyksikön päällikkö Markku Nissisen 029 55 30314 ja 050-4922021